Свіслацкі шклозавод “Акцябр” належыць да ліку старэйшых прадпрыемстваў вобласці. Ён пабудаваны яшчэ ў 1912 годзе. Але завод асабліва вырас, аснасціўся навейшай тэхнікай за гады сталінскіх пяцігодак. Яго прадукцыя ішла ва ўсе куткі нашай рэспублікі. Нямецкія захопнікі спалілі не толькі завод, але і рабочы пасёлак. З прыходам Чырвонай Арміі пачалося аднаўленне. Сваё слова — пусціць завод да 27 гадавіны Кастрычніка — калектыў стрымаў. Напярэдадні свята дана першая партыя шкла. У далейшым перад работнікамі прадпрыемства паўстала сур’ёзная задача па наладжванню вытворчага жыцця, павелічэнню выпуску прадукцыі (№ 18 ад 6 лютага 1945 года).